Document ID: 32004R0741

Komission asetus (EY) N:o 741/2004,
annettu 21 päivänä huhtikuuta 2004,
asetuksella (EY) N:o 308/2004 uudelleen jaetuista, tiettyihin Kiinan kansantasavallasta peräisin oleviin tuotteisiin sovellettavista yhteisön määrällisistä kiintiöistä tuojille myönnettävien määrien vahvistamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon siirtymäkauden tuotekohtaisesta suojamekanismista Kiinan kansantasavallasta peräisin olevalle tuonnille ja tiettyjen kolmansien maiden tuontiin sovellettavasta yhteisestä menettelystä annetun asetuksen (EY) N:o 519/94 muuttamisesta 3 päivänä maaliskuuta 2003 annetun neuvoston asetuksen (EY) N:o 427/2003(1),
ottaa huomioon yhteisön määrällisten kiintiöiden hallintomenettelyn käyttöönotosta 7 päivänä maaliskuuta 1994 annetun neuvoston asetuksen (EY) N:o 520/94(2) ja erityisesti sen 9 ja 13 artiklan,
ottaa huomioon tiettyihin Kiinan kansantasavallasta peräisin oleviin tuotteisiin vuonna 2003 sovellettujen määrällisten kiintiöiden käyttämättä jääneiden määrien uudelleen jakamisesta 20 päivänä helmikuuta 2004 annetun komission asetuksen (EY) N:o 308/2004(3) ja erityisesti sen 6 artiklan,
sekä katsoo seuraavaa:
(1) Asetuksella (EY) N:o 308/2004 vahvistetaan perinteisille tuojille ja muille kuin perinteisille tuojille varattu osuus kustakin kyseessä olevasta kiintiöstä sekä käytettävissä olevien määrien jakoon osallistumista koskevat edellytykset ja menettelytavat. Tuojat ovat esittäneet tuontilisenssihakemuksia toimivaltaisille kansallisille viranomaisille asetuksen (EY) N:o 308/2004 3 artiklan mukaisesti 21 päivän helmikuuta 2004 ja 10 päivän maaliskuuta 2004, kello 15.00 Brysselin aikaa, välisenä aikana.
(2) Komissio on saanut jäsenvaltioilta asetuksen (EY) N:o 308/2004 5 artiklan mukaisesti tiedot jätettyjen tuontilisenssihakemusten lukumäärästä ja niiden kohteena olevien määrien yhteenlasketusta määrästä sekä viiteajanjaksolla, eli vuonna 1998 tai 1999, tapahtuneen perinteisten tuojien tuonnin kokonaismäärästä.
(3) Näiden tietojen perusteella komissio voi nyt vahvistaa yhtenäiset määrälliset perusteet, joiden mukaisesti toimivaltaiset kansalliset viranomaiset voivat hyväksyä jäsenvaltioiden tuojien esittämät, asetuksella (EY) N:o 308/2004 uudelleen jaettuja määrällisiä kiintiöitä koskevat tuontilisenssihakemukset.
(4) Jäsenvaltioiden toimittamista tiedoista ilmenee, että perinteisten tuojien tämän asetuksen liitteessä I luetelluista tuotteista jättämien hakemusten kohteena olevien määrien yhteenlaskettu määrä on suurempi kuin näille osoitettu kiintiön osuus. Tämän vuoksi on hakemuksia hyväksyttäessä sovellettava kunkin tuojan viiteajanjakson aikaiseen tuontiin liitteessä I ilmoitettua yhdenmukaista alennusta määrinä ilmaistuna.
(5) Jäsenvaltioiden toimittamista tiedoista ilmenee, että muiden kuin perinteisten tuojien tämän asetuksen liitteessä II luetelluista tuotteista jättämien hakemusten kohteena olevien määrien yhteenlaskettu määrä on suurempi tai pienempi kuin näille osoitettu kiintiön osuus. Tämän vuoksi on hakemuksia hyväksyttäessä sovellettava kunkin tuojan hakemiin määriin liitteessä II ilmoitettua yhdenmukaista alennusta asetuksessa (EY) N:o 308/2004 asetetuissa rajoissa.
(6) Muilta kuin perinteisiltä tuojilta käyttämättä jääneet määrät on siirretty perinteisille tuojille,
ON ANTANUT TÄMÄN ASETUKSEN:
1 artikla
Toimivaltaisten kansallisten viranomaisten on hyväksyttävä perinteisten tuojien asianmukaisesti esittämät, liitteessä I lueteltuja Kiinan kansantasavallasta peräisin olevia tuotteita koskevat lisenssihakemukset kunkin tuojan osalta asianomaisen tuojan vuoden 1998 tai vuoden 1999 tuontia vastaavalle määrälle, jota on tarkistettu kyseisessä liitteessä kullekin kiintiölle ilmoitetun alennuksen verran.
Jos tämän määrällisen perusteen soveltaminen johtaisi haettua suuremman määrän myöntämiseen, on myönnettävä määrä rajoitettava hakemuksessa ilmoitetun suuruiseksi.
2 artikla
Toimivaltaisten kansallisten viranomaisten on hyväksyttävä muiden kuin perinteisten tuojien asianmukaisesti esittämät, liitteessä II lueteltuja Kiinan kansantasavallasta peräisin olevia tuotteita koskevat lisenssihakemukset kunkin tuojan hakemalle määrälle, jota on tarkistettu kyseisessä liitteessä kullekin kiintiölle ilmoitetun alennuksen verran, asetuksessa (EY) N:o 308/2004 asetetuissa rajoissa.
3 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä huhtikuuta 2004.

Labels: 18
3
1